2020 — 2022-yillarda Toshkent viloyatining Chirchiq shahrini kompleks ijtimoiy-iqtisodiy rivojlantirish chora-tadbirlari to‘g‘risida

Toshkent viloyatining Chirchiq shahrida mehnat va ishlab chiqarish salohiyatidan oqilona foydalanish, sanoat, xizmat ko‘rsatish va qishloq xo‘jaligi mahsulotlarini qayta ishlash sohalarini rivojlantirish bo‘yicha istiqbolli loyihalarni amalga oshirish orqali aholining, xususan, xotin-qizlar va yoshlarning bandligini ta’minlash, daromadlari va turmush darajasini izchil oshirish, shuningdek, muhandislik-kommunikatsiya, ishlab chiqarish va ijtimoiy infratuzilmani yanada yaxshilash maqsadida Vazirlar Mahkamasi qaror qiladi: 
 1. Quyidagilarni o‘z ichiga oluvchi 2020 — 2022-yillarda Toshkent viloyatining Chirchiq shahrini kompleks ijtimoiy-iqtisodiy rivojlantirish chora-tadbirlar dasturi (keyingi o‘rinlarda — Dastur):
 2020 — 2022-yillarda Toshkent viloyatining Chirchiq shahrini kompleks ijtimoiy-iqtisodiy rivojlantirish bo‘yicha chora-tadbirlar dasturining maqsadli parametrlari va moliyalashtirish manbalari 1-ilovaga muvofiq;
 Chirchiq shahrida sanoat, xizmat ko‘rsatish va qishloq xo‘jaligi mahsulotlarini qayta ishlash sohalarini rivojlantirish bo‘yicha investitsiya loyihalarining manzilli ro‘yxati hamda bo‘sh turgan obyektlardan oqilona foydalanish bo‘yicha chora-tadbirlar 2 va 2a-ilovalarga muvofiq; 
 Chirchiq shahrida muhandislik-kommunikatsiya va ishlab chiqarish infratuzilmasini rivojlantirish bo‘yicha investitsiya loyihalarining manzilli ro‘yxati 3-ilovaga muvofiq;
 Chirchiq shahrida ijtimoiy soha obyektlarini qurish, rekonstruksiya qilish va ta’mirlash hamda ularning moddiy-texnik bazasini mustahkamlash bo‘yicha kompleks tadbirlar 4-ilovaga muvofiq;
 Chirchiq shahrida ko‘p kvartirali uy-joylarni ta’mirlash, issiqlik ta’minoti sifatini oshirish, ekologik muhitni yaxshilash va obodonlashtirish ishlarini amalga oshirish bo‘yicha kompleks tadbirlar 5-ilovaga muvofiq;
 Chirchiq shahrida ta’lim sifatini oshirish, sog‘liqni saqlash tizimini rivojlantirish, madaniy-ma’rifiy sohada aholi faolligini oshirish, yoshlarni sportga keng jalb etish hamda xotin-qizlarni qo‘llab-quvvatlash bo‘yicha kompleks tadbirlar rejasi 6-ilovaga muvofiq tasdiqlansin.
 2. Toshkent viloyati hokimligi va Chirchiq shahar hokimligi tegishli davlat boshqaruvi organlari, xo‘jalik birlashmalari, tijorat banklari va loyihalar tashabbuskorlari bilan birgalikda bir oy muddatda Dasturga kiritilgan loyihalarni amalga oshirishning barcha bosqichlari, shu jumladan, loyihalarni foydalanishga topshirishning aniq muddatlari ko‘rsatilgan tarmoq jadvallarini ishlab chiqib, tasdiqlanishini ta’minlasin. 
 3. Toshkent viloyati hokimligi va Chirchiq shahar hokimligi O‘zbekiston Respublikasi Qurilish vazirligi, Yer resurslari, geodeziya, kartografiya va davlat kadastri davlat qo‘mitasi bilan birgalikda Dasturga kiritilgan loyihalar ijrosini ta’minlashda loyihalar tashabbuskorlariga yer uchastkalarini tanlash va ajratish ishlarini belgilangan tartibda Chirchiq shahri bosh rejasiga asosan amalga oshirsin. 
 4. O‘zbekiston Respublikasi Iqtisodiyot va sanoat vazirligi, Moliya vazirligi, Investitsiyalar va tashqi savdo vazirligi Toshkent viloyati hokimligi bilan birgalikda mazkur Dasturga kiritilgan markazlashtirilgan manbalar hisobidan moliyalashtiriladigan loyihalarni O‘zbekiston Respublikasining 2020 — 2022-yilgi Investitsiya dasturining 2020-yil uchun tasdiqlangan parametrlari doirasida amalga oshirsin hamda kelgusi yillar uchun asosiy ko‘rsatkichlarni aniqlashtirib va yangilab borgan holda, Investitsiya dasturini shakllantirish jarayonida inobatga olsin. 
 5. Quyidagilar:
 a) Toshkent viloyati hokimligining Chirchiq shahrida ekologik muhitni yaxshilash, ayniqsa, ko‘p kvartirali uy-joylar hududlarida manzarali daraxt ko‘chatlarini ekish, maysazorlar va gulzorlarni tashkil etib, aholiga munosib yashash sharoitlarini yaratish maqsadida 2020 — 2022-yillarda shaharning sug‘orish tizimini, loyiha-smeta hujjatlari asosida mahalliy budjet hisobidan zarur mablag‘lar ajratgan holda barpo etish;
 b) “O‘zkimyosanoat” aksiyadorlik jamiyatining Chirchiq shahri “Nur” mahallasi hududida joylashgan markaziy alleyasini rekonstruksiya qilish ishlarini o‘z mablag‘lari hisobidan amalga oshirish to‘g‘risidagi takliflari ma’qullansin.
 6. Toshkent viloyati hokimligi, O‘zbekiston Respublikasi Qurilish vazirligi, Adliya vazirligi uch oy muddatda Chirchiq shahar Fuqarolik holati dalolatnomalarini yozish bo‘limining yangi binosini qurish bo‘yicha Vazirlar Mahkamasiga taklif kiritsin.
 7. Toshkent viloyati hokimligi tegishli davlat boshqaruvi organlari va xo‘jalik birlashmalari bilan birgalikda 2020-yil III choragida Chirchiq shahri “Madaniyat” mahallasi hududida harbiy xizmatchilar oila a’zolari uchun qurilgan ko‘p kvartirali uy-joylarning atrofini obodonlashtirish, irrigatsiya tizimlarini tortish, yer osti vertikal qudug‘i hamda tungi yoritish tizimlarini qurish ishlarini yakunlash choralarini ko‘rsin. 
 8. O‘zbekiston Respublikasi Qurilish vazirligi buyurtmachi va loyiha tashkilotlari tomonidan ishlab chiqilgan loyiha-smeta hujjatlarini davlat ekspertizasidan o‘tkazsin va qurilish-montaj ishlari bo‘yicha nazorat o‘rnatsin.
 9. O‘zbekiston Respublikasi Vazirlar Mahkamasining Respublika bo‘ysunuvidagi shaharlarni ijtimoiy-iqtisodiy rivojlantirish bo‘limi:
 tegishli davlat boshqaruvi va mahalliy ijro etuvchi hokimiyat organlari, xo‘jalik birlashmalari va tijorat banklari tomonidan Dasturda nazarda tutilgan chora-tadbirlarning belgilangan muddatlarda amalga oshirilishini tahlil qilib borsin va muvofiqlashtirsin;
 muammoli masalalarni muntazam ravishda o‘rganib borsin hamda ularni hal etish yuzasidan tezkor va amaliy choralar ko‘rsin;
 zarurat bo‘lganda, belgilangan tartibda kelishilgan loyiha hujjatlari mavjud bo‘lgan taqdirda, loyihalarning qiymati va ish o‘rinlari sonini saqlab qolish sharti bilan Dasturga o‘zgartirish va qo‘shimchalar kiritsin.
 10. Toshkent viloyati hokimligi va Chirchiq shahar hokimligi:
 manfaatdor davlat boshqaruvi organlari va xo‘jalik birlashmalari hamda loyihalar tashabbuskorlari bilan birgalikda Dasturning maqsadli parametrlarining so‘zsiz bajarilishini;
 har chorak yakuni bo‘yicha Dasturda nazarda tutilgan tadbirlar o‘z vaqtida va sifatli bajarilishi yuzasidan loyihalar tashabbuskorlari faoliyatining natijadorligi xalq deputatlari viloyat va shahar Kengashlari yig‘ilishlarida muhokama qilinishini hamda amalga oshirilgan ishlar to‘g‘risida Vazirlar Mahkamasiga axborot kiritib borilishini ta’minlasin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va Toshkent viloyati hokimi R.Q. Xolmatov zimmasiga yuklansin.